1-2% अल्पसंख्यक आबादी को जिहादी मानसिकता का बताया; CM बोले- भाजयुमो अध्यक्ष ने जलाया आरोपियों का घर
हिमाचल प्रदेश के चंबा जिले में हिंदू युवक की हत्या मामले में भारतीय जनता पार्टी आज सड़कों पर उतरेंगी। BJP ने प्रदेश के सभी जिलों में प्रदर्शन करने का ऐलान कर रखा है। इस दौरान सभी DC के माध्यम से राज्यपाल को ज्ञापन सौंपकर आरोपियों को फांसी की सजा की मांग की जाएगी।
हिमाचल प्रदेश के चंबा जिले में हिंदू युवक मनोहर लाल की हत्या मामले में BJP सड़कों पर उतर आई है। शिमला में प्रदर्शन के दौरान पूर्व मंत्री एवं भाजपा नेता सुरेश भारद्वाज ने प्रदेश में अल्पसंख्यक समुदाय की एक से दो फीसदी आबादी को जिहादी मानसिकता का बता डाला।
उन्होंने कहा कि भांदल में जिस प्रकार का जघन्य अपराध किया गया, उसके लिए मुख्यमंत्री सुखविंदर सुक्खू का वह बयान जिम्मेदार है, जिसमें CM सुक्खू कई बार कह चुके हैं कि 95 फीसदी हिंदू आबादी वाले राज्य में हिंदुओं की पार्टी को हराकर सरकार बनाई हैं। उन्होंने सलूणी हत्याकांड की NIA से जांच कराने की मांग की।
भारद्वाज ने कहा कि मुख्यमंत्री के बयान का ही नतीजा है कि चंबा के बाद अब नारकंडा में भी मजार बनाकर स्थानीय लोगों का रास्ता रोकने का प्रयास किया जा रहा है। प्रदेश में बहुत सारे स्थानों पर लव-जेहाद की भी कोशिश हो रही है।
उन्होंने कहा कि चंबा में कई बार आतंकवादियों के आने की भी खबरें मिलती रही है। उस चंबा में इस प्रकार की हत्या को साधारण हत्या का मामला मानकर जांच की कोशिश दुर्भाग्यपूर्ण है। उन्होंने सलूणी हत्याकांड की NIA से जांच कराने की मांग की।
भाजयुमो अध्यक्ष ने जलाया हत्यारे का घर- CM
BJP के प्रदर्शन पर मुख्यमंत्री सुखविंदर सुक्खू ने कहा कि उन्हें यह समझ नहीं आ रहा कि प्रदर्शन किस बात को लेकर हो रहा है। हत्या करने के 24 घंटे के भीतर हत्यारों को जेल की सलाखों के पीछे भेजा गया। उन्होंने कहा कि हत्या के पांच दिन बाद BJP युवा मोर्चा अध्यक्ष अमित ठाकुर आरोपियों के घरों में आगजनी करते हैं। अब BJP राजनीतिक रोटियां सेकने के लिए आंदोलन कर रही है।
सुक्खू ने कहा कि हत्यारे के परिवार की बेटियों को भी अरेस्ट करके रखा है। फिर यह प्रदर्शन क्यों किया जा रहा है। प्रदेश सरकार विपक्ष की मांग पर NIA की जांच को भी तैयार है।
अब सिलसिलेवार पूरा मामला पढ़िए...
चंबा के सलूणी में मनोहर लाल (22) की 6 जून को अल्पसंख्यक समुदाय के लोगों द्वारा हत्या की। इस नृशंस हत्या से गुस्साए ग्रामीणों ने बीते गुरुवार को आरोपी के दोनों घर जला डाले। इसके बाद DC चंबा ने सलूणी सब डिवीजन में धारा 144 लागू की।
इस वजह से पूर्व CM एवं नेता प्रतिपक्ष जयराम ठाकुर शुक्रवार को मृतक मनोहर लाल के परिजनों से नहीं मिल पाए। पुलिस ने जयराम ठाकुर और दूसरे भाजपा नेताओं को चौहड़ा में ही रोक दिया। इससे नाराज BJP नेताओं ने आज सभी जिलों में धरने का ऐलान किया था। हालांकि पुलिस ने इस मामले में 11 लोगों को हिरासत में ले लिया है।
प्रेम प्रसंग में हुई हत्या
पुलिस के अनुसार, मनोहर लाल की हत्या प्रेम प्रसंग की वजह से हुई। सलूणी के संघणी गांव के दलित युवक मनोहर और दूसरे समुदाय की भांदल गांव की नाबालिग लड़की में प्रेम प्रसंग था। इसका पता उनके परिवारों को चल गया था। जिसके बाद दोनों परिवार में काफी समय से तनातनी चल रही थी।
6 जून से गायब था मनोहर लाल
6 जून को मनोहर लाल को घर बुलाया और उसकी पीट-पीटकर निर्मम हत्या कर दी। बाद में उसके शरीर के 7 टुकड़े कर नाले में बोरे में भरकर डाले गए। जिन्हें 9 जून को बरामद कर लिया।
अब तक इस मामले में 11 लोग हिरासत में ले लिए गए हैं। पहले नाबालिक लड़की और उसके भाई-भाभी गिरफ्तार किए। दो दिन बाद लड़की के चाचा-चाची गिरफ्तार किए। जैसे जैसे जांच आगे बढ़ रही है पुलिस और लोगों को भी हिरासत में लेकर पूछताछ कर रही है।
11 जून को वायरल हुई फोटो
11 जून को पोस्टमार्टम के दौरान शव के टुकड़ों की फोटो सोशल मीडिया में वायरल हुए। इसके बाद लोग भड़क उठे। 12 जून को हिंदू जागरण मंच के प्रदेश महामंत्री ने पीड़ित परिवार से मिल कर उन्हें सांत्वना दी। इसी दिन भांदल के जलाड़ी में मुस्लिम समुदाय के लोगों ने बैठक कर हत्यारोपी परिवार का सामाजिक बहिष्कार का निर्णय लिया।
13 तेलका, संघणी में आक्रोश रैली निकाल 
13 जून को बचत भवन चंबा, तेलका, संघणी में आक्रोश रैली निकाल लोगों ने अपना रोष व्यक्त किया और आरोपियों को फांसी देने की मांग की। 14 जून को ग्रामीण किहार थाना पहुंचे और चक्का जाम कर विरोध जताया।
15 जून को आरोपी के दो घर आग की भेंट चढ़ाए
गुस्साए लोगों ने 15 जून को सलूणी, तेलका, लचोड़ी, सुंड़ला बाजार बंद कराए और किहार थाना का घेराव किया। इसके बाद ग्रामीणों ने हत्या के आरोपियों के दो घर आग के हवाले किए। तनावपूर्ण स्थिति देखते हुए DC चंबा ने सलूणी सब डिवीजन में धारा 144 लागू कर दी। इसी दिन शिमला में नेता प्रतिपक्ष जयराम ठाकुर ने NIA जांच की मांग की।
खच्चर चलाकर परिवार पाल रहा था मनोहर लाल
मनोहर लाल खच्चरों पर सामान ढोता था। बताया जा रहा है कि मनोहर लाल पंझियारा नामक जगह से लड़की के घर के लिए रवाना हुआ था। उस वक्त उसकी दो खच्चरें भी साथ थी। दो दिन तक खच्चरें वहीं खड़ी रही।
इससे ग्रामीणों को शक हुआ कि मनोहर की खच्चरें जब यहां है तो वह भी आसपास में ही मिल सकता है। 9 जून को पंझियारा में तलाश के वक्त दुर्गंध से पता चल पाया कि नाले में मनोहर का शव है। मनोहर लाल की तीन बहनों की शादी हो गई है। वह इकलौता था।